Hella Joof

Hella Joof (født 1. november 1962 i Birkerød) er en dansk skuespillerinde, filminstruktør, komiker og forfatter.

Hun har været medlem af såvel Lex & Klatten som Det brune punktum sammen med Martin Brygmann, Peter Frödin og Paprika Steen (sidstnævnte dog kun med i Lex & Klatten). Hella Joof er datter af en dansk mor og en far af gambiansk afstamning.

Karriere 

Hella Joof blev uddannet skuespillerinde i 1990 fra Odense Teater. Den 1. september 2009 begyndte Hella Joof at studere teologi på Københavns Universitet.

Sammen med Peter Frödin har hun lavet børne- og ungdomsprogrammer for DR, bl.a. Bullerfnis og Far, mor og Blyp.

Fra 1992 optrådte hun i den musikalske komikergruppe Guds blinde øje sammen med Paprika Steen, Martin Brygmann og Peter Frödin. Gruppen fik senere navnet Lex & Klatten, og producerede i anden halvdel af halvfemserne en række populære tv-programmer, forestillinger og cd-udgivelser. Fra 1998 uden Paprika Steen under navnet Det Brune Punktum.

I 2001 debuterede hun som filminstruktør med filmen En kort en lang, der blev en stor publikumssucces med over 500.000 solgte billetter. 

Siden har hun instrueret spillefilmene Oh Happy Day (2004), Fidibus (2006) og Se min kjole (2009).
Yderligere har Joof instrueret sit-com'en Hvor svært kan det være (2002) og tv-serien Album (2008) efter Benn Q. Holms roman af samme navn.

Hun har fungeret som dommer sammen med Jokeren og Nikolaj Koppel i DR's Talent 2009 og Talent 2010.

Siden 2011 har hun været, og er stadig, ambassadør for Fairtrade/Max Havelaar i Danmark og har blandt andet besøgt et te-kooperativ i Malawi.

Fra 2010 til 2012 var hun sammen med Nikolaj Koppel vært for radioprogrammet Åbent Hus på P2. Programmet omhandler klassisk musik og målgruppen er nysgerrige, uerfarne lyttere af klassisk musik samt allerede indviede lyttere.

Hella Joof var med i Vild Med Dans på Tv2 i 2011.

I 2017 blev hun udpeget som medlem af Disruptionrådet.

Filmografi

Instruktør på film 
 2001: En kort, en lang også manuskriptforfatter
 2004: Oh Happy Day også manuskriptforfatter
 2006: Fidibus også manuskriptforfatter
 2008: Linas aftenbog
 2009: Se min kjole også manuskriptforfatter
 2012: Sover Dolly på ryggen
 2014: All Inclusive
 2018: Happy Ending også manuskriptforfatter
 2023: Meter I Sekundet

Instruktør på TV-serier 
 2001: Hvor svært kan det være 
 2008: Album 
 2011: Anstalten

Skuespiller i film 
 1987: Peter von Scholten
 1994: Snøvsen Ta'r Springet som musikeren Ditte
 1996: De største helte som Eva
 1997: Hannibal & Jerry som politibetjent
 1998: Mimi og madammerne som Pernille
 1999: Den eneste ene som adoptionsdamen
 2002: Humørkort-stativ-sælgerens søn som Bolette
 2003: En som Hodder som skolepsykolog
 2013: Talenttyven som politibetjenten Ulla

Medvirken i TV-serier 

 1990'erne: Bullerfnis
 1996: Far, mor og Blyp
 1998: Hjerteflimmer som Sarahs klient
 2001: Hvor svært kan det være
 2011: Anstalten som Sonja
 2016: En bid af historien som værtinde

Referencer

Eksterne henvisninger 
 Artikel om Hella Joofs Katekismus 
 

Skuespillere fra Danmark
Kvindelige filminstruktører fra Danmark
Personer fra Birkerød
Personer i Kraks Blå Bog
Modtagere af BMF's børnebogspris
Talent Danmark